Adus cu mandat, miercuri, la sediul central al DNA din București, după ce a fost ridicat cu mascații de la Constanța, Nicușor Constantinescu a ieșit din sediu sub escortă, în jurul orei 18.00, fiind dus cel mai probabil către arestul central al Capitalei, unde va aștepta ca un judecător pentru drepturi și libertăți să se pronunțe asupra solicitării procurorilor ca președintele CJ Constanța să fie reținut pentru 24 de ore.

„Procurorii din cadrul Direcţiei Naţionale Anticorupţie - Secţia de combatere a infracțiunilor conexe infracțiunilor de corupţie au dispus punerea în mişcare a acţiunii penale şi reţinerea inculpatului Nicuşor Daniel Constantinescu, preşedintele Consiliului Judeţean Constanţa, în sarcina căruia s-au reţinut: 3 infracțiuni de abuz în serviciu contra intereselor publice; 21 de infracțiuni de abuz în serviciu contra intereselor persoanelor”, se arată într-un comunicat de miercuri al Direcţiei Naţionale Anticorupţie (DNA).

Baronul de Constanţa a fost ridicat azi pentru a doua oară în două luni de mascaţi, la ordinul procurorilor DNA. După ce i-au controlat casa şi biroul de la Consiliul Judeţean, anchetatorii l-au urcat în dubă şi l-au adus la Bucureşti pentru audieri. După el, a fost adus şi şeful direcţiei judeţene de Drumuri şi Poduri. DNA caută probe că ar fi aranjat contracte pentru lucrări edilitare.

Cinci ore au căutat anchetatorii în casa lui Nicuşor Constantinescu orice indiciu care să-i lege numele de o presupusă licitaţie trucată privind acordarea unui contract pentru drumuri. Concomitent, procurorii scotoceau după acte şi în sediile Consiliului Judeţean şi Regiei Judeţene de Drumuri şi Poduri Constanţa. Ridicat şi dus la audieri la Bucureşti a fost şi şeful Regiei, Adrian Gâmbuţeanu. De altfel, DNA a solicitat documente instituţiei pe care acesta o conduce încă de acum două săptămâni.

La plecarea de la Constanța, întrebat dacă îi e teamă că va fi arestat, Nicușor Constantinescu a negat și a spus că suportă orice. Când a ieşit de la DNA Bucureşti sub escortă, şeful CJ Constanţa s-a plâns că a fost reținut abuziv și a spus că este bolnav de cancer.

Este pentru a doua oară în acest an când Nicuşor Constantinescu ajunge în faţa DNA. În data de 15 ianuarie, cu greu a urcat în maşina poliţiştilor pentru a fi dus la audieri.

Încă de la începutul anchetei, Nicuşor Constantinescu a susţinut că demersul procurorilor este abuziv. Preşedintele Consiliului Judeţean Constanţa a cerut „desfiinţarea prin lege a Direcţiei Naţionale Anticorupţie" pe care o consideră „un aparat care s-a plasat deasupra justiţiei române şi a statului de drept".

Nicuşor Constantinescu este cercetat în mai multe dosare. Într-unul dintre ele este acuzat că ar fi sponsorizat ilegat cu zeci de milioane de lei mai multe cluburi sportive fără perfomanţe. Anul trecut, el s-a opus unui control al Curții de Conturi, când a refuzat să ofere documentele cerute pentru a fi controlate.